b'\n_START_ARTICLE_\nNano\xc5\xa1ki sir\n_START_PARAGRAPH_\nNano\xc5\xa1ki sir je trdi kravji sir  z za\xc5\xa1\xc4\x8ditenim geografskim poreklom, iz obmo\xc4\x8dja zgornje Vipavske doline, odli\xc4\x8den za rezanje.\n_START_SECTION_\nZna\xc4\x8dilnosti\n_START_PARAGRAPH_\nPremer okroglega hlebca, visokega 7 do 12\xc2\xa0cm, je 32 do 34\xc2\xa0cm. Te\xc5\xbea hlebca nano\xc5\xa1kega sira, z ozirom na velikost, varira med 8 in 9\xc2\xa0kg. Oblika hlebca je rahlo zaobljena. Skorja nano\xc5\xa1kega sira je rumena, z odtenkom ope\xc4\x8dnato rde\xc4\x8de do rjave barve, ponekod so lahko vidne sledi plemenite plesni. Skorja je gladka, suha, brez razpok in po\xc5\xa1kodb. Na prerezu je sir intenzivno rumene barve, testo je elasti\xc4\x8dno, gibko, pro\xc5\xbeno, gladko in \xc4\x8dvrsto, v testu so lahko redko posejana drobna do srednje velika o\xc4\x8desa nepravilnih oblik. Vonj sira je \xc4\x8dist, okus pa rahlo pikanten, prijetno slan in intenziven. Sir zorijo v zgornjem delu Vipavske doline, pod vplivom tamkaj\xc5\xa1nje zna\xc4\x8dilne burje, ki piha prek doline z vrha nano\xc5\xa1ke planote. Prava plesen na povr\xc5\xa1ini sira je tako zagotovilo za njegov zna\xc4\x8dilen okus.\n_START_SECTION_\nZgodovina\n_START_PARAGRAPH_\nNano\xc5\xa1ki sir so na planoti Nanos, po kateri nosi tudi ime, izdelovali \xc5\xbee v 16. stoletju. _NEWLINE_V preteklosti je vzhodni del planote pripadal va\xc5\xa1kim pa\xc5\xa1nim skupnostim iz Podnanosa, Lozic in Podrage, zahodni del pa pa\xc5\xa1nim skupnostim Vrhpolja in Vipave. Na Nanosu obstajajo \xc5\xa1e danes trije veliki pa\xc5\xa1ni predeli, to so Ravnik, Orlov\xc5\xa1e in Lipe. Nano\xc5\xa1ka planota je \xc5\xbee v preteklosti bila gospodarsko in geografsko pomembna za \xc5\xa1ir\xc5\xa1i okoli\xc5\xa1, saj je Nanos prvi\xc4\x8d zapisan v urbarju_NEWLINE_vipavske gra\xc5\xa1\xc4\x8dine iz leta 1572. V urbarju vipavske gra\xc5\xa1\xc4\x8dine iz 19. stoletja so navedene tudi najemnine za planine, kar dokazuje, da je bilo pa\xc5\xa1ni\xc5\xa1tvo na Nanosu razvito \xc5\xbee tedaj. Zaradi pomena pa\xc5\xa1ni\xc5\xa1tva in tradicije sirarstva na Nano\xc5\xa1ki planoti se \xc5\xbee od nekdaj, za sire, proizvedene na tem obmo\xc4\x8dju, uporablja ime nano\xc5\xa1ki sir. Po drugi svetovni vojni sta ov\xc4\x8dereja in sirarstvo na nano\xc5\xa1kih planinah mo\xc4\x8dno upadla.  Nekateri starej\xc5\xa1i Tr\xc5\xbea\xc4\x8dani se nano\xc5\xa1kega sira \xc5\xa1e spomnijo, vendar se ga po letu 1954 ni ve\xc4\x8d dobilo.\n_START_SECTION_\nProizvodnja\n_START_PARAGRAPH_\nZ izdelavo nano\xc5\xa1kega sira je leta 1986 ponovno pri\xc4\x8dela Mlekarna Vipava, kjer sedaj nano\xc5\xa1ki sir zaradi pomanjkanja ov\xc4\x8djega mleka izdelujejo iz toplotno obdelanega kravjega mleka.  Kemi\xc4\x8dna sestava sira po zorenju mora biti najmanj 60% suhe snovi, z najmanj 45% ma\xc5\xa1\xc4\x8dobe v suhi snovi._NEWLINE_Obmo\xc4\x8dje prireje mleka za nano\xc5\xa1ki sir obsega obmo\xc4\x8dje Nanosa, Vipavske doline, Krasa, Trnovsko-Banj\xc5\xa1ke planote, Postojnske kotline in dela Idrijskega hribovja. Omenjeno mleko je pridobljeno izklju\xc4\x8dno od krav sivo rjave pasme._NEWLINE_V Sloveniji je bil Nano\xc5\xa1ki sir kot za\xc5\xa1\xc4\x8diteno \xc5\xbeivilo registriran leta 2003. Ustanovljeno je bilo Gospodarsko interesno zdru\xc5\xbeenje Nano\xc5\xa1ki sir, ki skrbi, da potekajo vsi postopki izdelave nano\xc5\xa1kega sira skladno s predpisi v specifikaciji._NEWLINE_Septembra 2011 je Nano\xc5\xa1ki sir pridobil za\xc5\xa1\xc4\x8dito na Evropski ravni, to pomeni, da je kot za\xc5\xa1\xc4\x8diteno \xc5\xbeivilo z ozna\xc4\x8dbo porekla za\xc5\xa1\xc4\x8diten znotraj cele Evropske Unije.\n_START_SECTION_\nZa\xc5\xa1\xc4\x8dita ozna\xc4\x8dbe porekla\n_START_PARAGRAPH_\nSiri, ki ustrezajo kriterijem za ozna\xc4\x8ditev z znakom Nano\xc5\xa1ki sir, se pred prodajo ali razrezom \xc5\xbeigosajo z znakom Zdru\xc5\xbeenja proizvajalcev Nano\xc5\xa1kega sira, ki je prikazan z narciso in napisom \xc2\xbbNano\xc5\xa1ki sir\xc2\xab. Znak se vtisne na povr\xc5\xa1ini sira tako, da je po razrezu sira na posamezne izseke kroga, na vsakem ko\xc5\xa1\xc4\x8dku del znaka. Vsak kos predpakiranega sira mora biti ozna\xc4\x8den tudi z oznako serije. Originalni Nano\xc5\xa1ki sir se ozna\xc4\x8di tudi s pripadajo\xc4\x8dim znakom Skupnosti za \xc5\xbeivilo z za\xc5\xa1\xc4\x8ditenim geografskim poreklom, ter z nacionalnim simbolom kakovosti.'